
Disgrifiad o Rôl yr Ymddiriedolwr

Mae ein hymddiriedolwyr yn chwarae rhan hanfodol yn y gwaith o sicrhau bod Tir Natur yn cyflawni ei ddiben craidd. Maent yn goruchwylio gwaith rheoli a gweinyddu cyffredinol yr elusen. Maent hefyd yn sicrhau bod gan Tir Natur strategaeth glir a bod ein gwaith a’n nodau yn cyd-fynd â’n gweledigaeth. Yn llawn mor bwysig, maent yn cefnogi ac yn herio’r tîm gweithredol i alluogi Tir Natur i dyfu a ffynnu, a thrwy hynny, i gyflawni ein cenhadaeth. Cyfrifoldeb ar y cyd sydd gan aelodau’r Bwrdd. Mae hyn yn golygu bod ymddiriedolwyr bob amser yn gweithredu fel grŵp ac nid fel unigolion. 

Dyletswyddau’r Ymddiriedolwyr:
· Cefnogi a chynnig cyngor ar ddiben, gweledigaeth, nodau a gweithgareddau Tir Natur. 
· Cymeradwyo strategaethau a pholisïau gweithredu, a monitro a gwerthuso sut cânt eu rhoi ar waith.
· Goruchwylio cynlluniau ariannol a chyllidebau Tir Natur a monitro a gwerthuso’r cynnydd arnynt. 
· Sicrhau bod y sefydliad yn cael ei weinyddu’n effeithiol ac effeithlon.
· Sicrhau y caiff risgiau allweddol eu nodi, eu monitro a’u rheoli’n effeithiol.
· Adolygu a chymeradwyo datganiadau ariannol Tir Natur.
· Cefnogi a herio Prif Swyddog Gweithredol Tir Natur wrth iddynt ymgymryd â’r materion ac arfer yr awdurdod a ddirprwywyd iddynt.
· Sicrhau eu bod yn ymwybodol o newidiadau yn amgylchedd gweithredu Tir Natur.
· Cyfrannu at adolygiadau rheolaidd o lywodraethiant Tir Natur ei hun. 
· Mynychu cyfarfodydd y Bwrdd, wedi’u paratoi’n ddigonol i gyfrannu at y trafodaethau.
· Defnyddio barn annibynnol gan weithredu’n gyfreithlon ac yn ddidwyll i hyrwyddo a diogelu buddiannau Tir Natur, heb fanteisio eu buddiannau personol eu hunain nac unrhyw fuddiannau trydydd parti.
· Cyfrannu at hyrwyddo nodau, amcanion ac enw da Tir Natur yn ehangach, drwy ddefnyddio’u sgiliau, eu harbenigedd, eu gwybodaeth a’u cysylltiadau.

Fel elusen sy’n tyfu, ar adegau bydd angen i’r ymddiriedolwyr gyfranogi y tu hwnt i gyfarfodydd y Bwrdd. Gallai hyn gynnwys craffu ar bapurau, arwain trafodaethau, canolbwyntio ar ystyriaethau allweddol, cynnig cyngor ac arweiniad ar fentrau newydd, cyflwyno’n allanol, neu faterion eraill y mae gan yr ymddiriedolwr arbenigedd penodol ynddynt.

Am beth rydyn ni’n chwilio
· Rydym yn chwilio am bobl sy’n barod i ddod ag egni, brwdfrydedd ac ymroddiad i’r rôl, ac a fydd yn ehangu amrywiaeth barn ar ein Bwrdd. 
· Rydym yn chwilio am bobl sy’n angerddol dros ailwylltio neu sy’n awyddus i ddysgu amdano.
· Rydym yn awyddus i recriwtio pobl sy’n cynrychioli’r cymunedau yng Nghymru ble byddwn yn berchen ar dir, neu sy’n byw yng Ngheredigion, Sir Gaerfyrddin neu ym Mhowys.
· Rydym yn chwilio am bobl sydd â sgiliau cyfathrebu llafar rhagorol yn y Gymraeg ac a fydd yn hyderus i fod yn llefarydd dwyieithog os bydd angen (gellir darparu hyfforddiant i lefarwyr). Gweler ein Polisi Iaith Gymraeg yma.
· Nid oes angen profiad blaenorol o lywodraethu – byddwn yn darparu sesiynau cynefino a hyfforddiant llawn.
· Rydym yn chwilio am Ymddiriedolwr a byddem yn croesawu’n arbennig ymgeiswyr ifanc (dros 18 oed) a/neu ymgeiswyr o gefndir cyfreithiol.

Sgiliau a rhinweddau personol
· Parodrwydd a gallu i ddeall a derbyn cyfrifoldebau a rhwymedigaethau fel ymddiriedolwyr ac i weithredu er budd y sefydliad.
· Y gallu i feddwl yn greadigol ac yn strategol, barnu’n ddoeth ac annibynnol a gweithio’n effeithiol fel aelod o’r Bwrdd.
· Sgiliau cyfathrebu effeithiol a pharodrwydd i gymryd rhan weithredol mewn trafodaethau. 
· Ymroddiad personol cryf i degwch, amrywiaeth a chynhwysiant.
· Brwdfrydedd dros ein gweledigaeth a’n cenhadaeth.
· Ymroddiad i saith egwyddor bywyd cyhoeddus: anhunanoldeb, uniondeb, gwrthrychedd, atebolrwydd, bod yn agored, gonestrwydd ac arweinyddiaeth. Gallwch ddarllen am y saith egwyddor yma. 	Comment by Elen Robert: I can’t find a Welsh-language version of the 7 principles on the gov.uk website (or Welsh Government or the Senedd). To avoid having the web address text in English here, I’ve written ‘You can read about the seven principles here’.

Mae cyfle cyfartal yn greiddiol i waith Tir Natur ac rydym yn croesawu ymgeiswyr o bob rhan o’r gymuned. Rydym yn croesawu ceisiadau yn y Gymraeg a’r Saesneg a chaiff pob cais ei drin yn gyfartal.	Comment by Elen Robert: I’ve translated as ‘We welcome applications in Welsh or English’. 

If you prefer ‘applicants’, as in the English, change ‘ceisiadau’ to ‘ymgeiswyr’.

Cyfnod y rôl
· Caiff ymddiriedolwyr eu cyfethol i’r Bwrdd am dymor o 6 mis i gychwyn. Os cânt wahoddiad i ymuno â’r Bwrdd, 3 blynedd o hyd yw tymor y rôl, a gellir adnewyddu am 2 dymor pellach, hyd at uchafswm o 9 mlynedd.
· Rôl wirfoddol yw hon, ond ad-delir treuliau rhesymol.

Ymrwymiad amser
· Mynychu 6 o gyfarfodydd y Bwrdd bob blwyddyn. Ar hyn o bryd cynhelir cyfarfodydd o bell.
· Mynychu dau neu dri o ddiwrnodau strategaeth / hyfforddiant blynyddol – lleoliadau amrywiol yng Nghymru.
· Mynychu ymweliadau â’n safle yn ôl yr angen – Ceredigion/Sir Gaerfyrddin.

